Pres.Trump shpall emergjencë kombëtare përhapjen e opioideve
Gjykatat amerikane kanë filluar t’i trajtojnë rastet e drogave nga këndvështrimi i shëndetit publik, në përpjekje për të ndihmuar ata që kanë krijuar varësi ndaj ilaçeve kundër dhimbjeve, të njohur si opioide, të fillojnë një jetë të re.
Presidenti Trump e shpalli përhapjen e opioideve si një emergjencë kombëtare të shëndetit publik. Gjatë vitit të kaluar, 175 persona në ditë kanë vdekur nga përdorimi i opioideve. Opioditët janë ilaçe me përmbajtje të lartë substancash narkotike që jepen nga mjekët për të qetësuar dhimbjet. Por ato shiten ilegalisht në rrugë për t’u përdorur si drogë. Korrespondenti i “Zërit të Amerikës”, Chris Simkins, ishte në Majemi dhe na njeh në vazhdim me përvojën e një gjykatësi që i trajton rastet e të droguarve nga këndvështrimi i shëndetit publik, duke synuar shkëputjen e tyre nga varësia e këtyre ilaçeve: Për gjyqtaren Jeri Cohen, gjëja më e rëndësishme është të shpëtohen jetët e atyre që kanë krijuar varësi ndaj opiodieve. Është e para herë që ky përdorues heroine del përpara gjyqtares Cohen. Në vend që t’i fusë në burg, Cohen i dërgon të akuzuarit e sëmurë në qendrën e detoksikimit të burgut, ku marrin trajtim nga një ekip i specializuar mjekësh. Ashley Dunn u arrestua dhe përfundoi në gjykatë. Ajo humbi kujdestarinë e vajzës së parë, por tani që e ka mposhtur varësinë ndaj drogës mund të kujdeset për vajzën e dytë, e cila lindi e varur nga opioidet. Ndërkohë, në sallën e gjyqit, Cohen tregohet e ashpër me ata që dyshon se nuk do ta ndryshojnë sjelljen e tyre. Teksa ata që duan të shërohen, gjykatësja është e gatshme t’i ndihmojë”. Ka më shumë se 2700 gjykata për drogat në Shtetet e Bashkuara, të cilat u shërbejnë 136 mijë njerëzve. Por sipas një raporti të Mjekëve për Të Drejtat e Njeriut, vetëm pak komunitete kanë trajtimet e përshtatshme, kurse gjykatat në shumicën e rasteve nuk shqetësohen për shëndetin e pacientit, sa për aspektin ligjor të çështjes. E para gjykatë specifike për çështjet e drogave u krijua në Majemi, në vitin 1989. Cohen u jep njerëzve mundësinë ta mposhtin varësinë e tyre, t’i rrinë larg burgut dhe natyrisht, t’u hiqen akuzat nëse përfundojnë me sukses programin një vjeçar të rehabilitimit. 75% e pacientëve nuk përfundojnë në burg për të paktën dy vjet pas programit. Por ky program nuk është i përshtatshëm për këdo dhe gjyqtarja Cohen nuk tregohet e durueshme me ata që nuk zbatojnë rregullat. Gjyqtarja Cohen beson se është arritje t’i mbash njerëzit larg nga droga dhe t’i ndihmosh të rifillojnë jetën.